রুমানিয়ার সংখ্যালঘু মুসলিম সম্প্রদায়ের এক নারী হতে পারেন দেশটির প্রধানমন্ত্রী বলে গত বছরের শেষে আলোচনায় আসেন। রুমানিয়ার বামপন্থী দল সোশ্যাল ডেমোক্রেটিক পার্টি (পিএসডি) প্রধানমন্ত্রী পদের জন্য এই মুসলিম নারীর নাম প্রস্তাব করে। তাঁর নাম সেভিল সাইদেহ (৫২)। তিনি এর আগে বামপন্থী নেতৃত্বাধীন সরকারে আঞ্চলিক উন্নয়ন মন্ত্রী ছিলেন। প্রধানমন্ত্রী পদে চূড়ান্ত নিয়োগ পেতে হলে তাঁকে প্রথমে প্রেসিডেন্ট ক্লাউস ইওহান্নিসের অনুমোদন এবং পরে সংসদের আস্থা লাভ করতে হবে। রুমানিয়ায় গত ১১ ডিসেম্বর অনুষ্ঠিত দু’কক্ষবিশিষ্ট সংসদের নির্বাচনে পিএসডি ও এএলডিই জোট নিরঙ্কুশ সংখ্যাগরিষ্ঠ আসনে জয়ী হয়। ২০১১ সালে কৃষি মন্ত্রণালয়ের একজন সিরীয় বংশোদ্ভূত কন্সালট্যান্টের সঙ্গে বিয়ে হয় সাইদেহর।